M. Kondrót, poslanec: (2005-11-08):
Svoje vystúpenie preto začnem pár otázkami. Prečo našim občanom chýba hrdosť na svoj pôvod a prečo si nevážia našu vládu, parlament, súdy?  Prečo sme krajinou s veľkou korupciou a klientelizmom? Prečo sme krajinou s deficitom morálky, obzvlášť v politike? Prečo sú občania znechutení tak z politiky, ako i z politikov? Kde sa generuje takáto spoločenská nestabilita? Kto ju generuje? Nie je naša politika príliš intrigánska, plná machiavelizmov? Nemá svojho lídra? A mohol by som pokračovať. Bohužiaľ, kolegyne a kolegovia, slovenskí voliči nemajú v prílišnej úcte naše verejné inštitúcie ani ich predstaviteľov a to sa týka i parlamentu. Prečo je to tak? Nuž v poslednom období preto, že jednej skupinke sa podarila reinkarnácia machiavelizmu. Skupinka vznikala dlho. Menila politický šat, rétoriku. A ak vznikol problém, jednoducho mlčala a mlčal hlavne hlavný skupinkár. Problémy necháva premyslene, dlhodobo a pravidelne vyhniť. Bývalý hovorca rád káže o moci baživosti iných. Jeho akoby sa netýkala. Sám však začal svoju cestu k vrcholu moci tak, že sľúbil a hovoril. Nakoniec, veď sa stal hovorcom. I zmluvy podpisoval, samozrejme, s občanom. Dvojnásobné platy za štyri roky, to bol záväzok hodný nového hovorcu a, samozrejme, k tomu očista verejného života a nová politická kultúra a potrestanie všetkých zlých z minulosti. Kto by nevolil takého chlebodarcu? Veď to mal prerátané a dušoval sa, že dvojnásobné platy budú, nakoniec. Veď čo by chcel občan viac ako podpis pod zmluvou? I síce mladí, ale múdri finanční analytici mlčali. A dvojnásobné platy im nepripadali ako hlúposť. Ani jeden z nich nepoložil v médiách prostú otázku: Ako rýchlo musí rásť HDP, aby v krajine s 20-percentnou nezamestnanosťou vzrástli platy na dvojnásobok? Novodobý Machiavelli na slovenský spôsob postupne mocnel, bohužiaľ, v negatívnom slova zmysle. Opúšťa materské hnutie a zakladá si vlastné politické hniezdo. Toto hniezdo je plné staronových naverbovaných, kočujúcich po slovenskej politickej stepi. Sú tu odštiepení kresťanskí demokrati, odštiepení národniari, postkomunisti, všakovakí demokrati, unionisti a tak ďalej, slovom, zmeska. Nie je to však zmeska hocijaká. Veď väčšina vrcholného osadenstva má k moci kladný vzťah a už ju i ochutnala. Kolektív skupinky koná koncepčne a premyslene. Využíva novinárov a médiá, celebrity a hlavne premyslene rozmiestňuje svojich ľudí v orgánoch štátnej správy. Cieľ je jasný, ovládnuť hospodárske nitky krajiny a hlavne chrbtovú kosť slovenskej ekonomiky, strategické podniky. Práca sa darí, žiaľ, len v skupinke. Verejný sektor sa postupne zadlžuje a majetok štátu sa scvrkáva, platy však nie a nie sa pohnúť. Upadá školstvo, zdravotníctvo, celá sociálna sféra. Médiá sú plné afér o pochybných ekonomických krokoch toho-ktorého člena skupinky. Niektorých i skupinka stiahne z obehu či skôr šikovne uprace, ale to len v začiatkoch. Veď škrupule k machiavelizmu nepatria. A tak krajinou zmieta nevídaná korupcia a klientelizmus, ľudské nešťastie sa prehlbuje, rastie kriminalita, sociálna odkázanosť i chudoba. Skupinky si však ďalej hudú svoje. Občania, to nevidíte rastúci HDP i štátny dlh? A budúci rok už bude lepšie, škoda, že ten budúci rok už trvá sedem rokov. Medzi tým skupinka rozbila viacej politických strán, medzi nimi i svoju vlastnú. Už nehovorí o čistote politického života. I slovo morálka sa vytratilo z jej slovníka. Dvojnásobné platy považuje za obohratú pesničku. Na druhej strane na udržanie sa pri moci je jej dobrý každý hlas, i prebehnuvší komunista, i žolíci od predtým toľko kriminalizovaného politického súpera. Strata väčšiny je preto pre skupinku len dočasný problém. S majetkom štátu za chrbtom je i ten ľahko riešiteľný, rovnako ako financovanie vlastnej strany, teda celej skupinky. Alarmujúce správy SIS o ekonomickom banditizme alebo nálezy NKÚ o nebotyčnej nehospodárnosti už skupinka ani neregistruje. Neregistruje ani prerastanie pokútnej ekonomickej zóny nielen do hospodárstva krajiny, ale i do legislatívneho procesu. A hlavným princípom skupinky sa stáva neprincipiálnosť, chladnokrvná manipulácia, absorpcia a napĺňanie objednaných scenárov, ovládanie médií. Slovom, lož, faloš a pretvárka sa stali politickým štýlom skupinky. Na programe dňa je totiž dopredaj zvyškov štátneho majetku. A v takomto prípade skupinka nepozná kompromis, nevadí jej, že stratila mandát, že jej podpora v parlamente je vyskladaná skôr z indivíduí s deficitom charakteru i morálky. Nakoniec, načo je jej nejaký mandát, veď má moc. Skupinke nejde o to, vrátiť vážnosť parlamentu. Dokonca jej to prekáža. Slovo skupinka premyslene ráta s tým, že poslanci sú ako ryby a nevypustia si vlastný rybník. Nuž, vážené kolegyne a kolegovia, v takejto situácii sme my, poslanci Národnej rady Slovenskej republiky. A hlasovanie o skrátení volebného obdobia ukáže, kto chce tomuto parlamentu vrátiť dôstojnosť i napriek dobre situovaným skupinkám a kto podporí program skupiniek, ktoré ho vydávajú za vládny program, lebo čím bude dlhšie súčasná skupinka šafáriť, tým horšie pre Slovensko. Z našej politiky treba čím skôr vyniesť pokrytcov a zlodejov a vrátiť do nej morálku, úctu k zákonnosti i voličovi, ako i konanie vo verejnom záujme. A inak ako predčasnými voľbami to nejde. Ďakujem za pozornosť. (Potlesk.)